LI 
Usazvinetsa kuwana fuma; 
rega kungwara kwako. 
Unoda kuzvitarira nameso ako? 
nekuti zvirokwazvo fuma 
inozviitira mapapiro; 
vanobhururukira kudenga segondo. 


ZVIREVO 23:4-5 


Akati kwavari: Chenjerai muchenjerere ruchiva, nekuti 
upenyu hwomunhu hahusi mukuwanda kwezvinhu 
zvaanazvo. Akataura mufananidzo kwavari, achiti: Munda 
womumwe mufumi wakabereka kwazvo; akafunga mukati 
make, achiti: Ndichaitei, nekuti handina nzvimbo 
pandingaunganidzira zvibereko zvangu? Akati, Ndichaita 
izvi: Ndichaputsa matura angu, ndivake makuru; ndipo 
pandichaunganidzira zvibereko zvangu zvose nenhumbi 
dzangu. ndigoti kumweya wangu: Mweya, une zvinhu 
zvizhinji zvakanaka, zvakachengeterwa makore mazhinji; 
zorora, idya, imwa, uye fara. Asi Mwari akati kwaari: 
Dununu, usiku hwuno mweya wako uchadikamwa kubva 
kwauri; ko izvo zvawagadzirira, zvichava zvaani? 
Zvakadaro kune unozviunganidzira fuma, asi asina 
kufuma kuna Mwari. RUKA 12:15-21 


...Vana, zvakaoma sei kune vanovimba nepfuma kupinda 
muumambo hwaMwari! MAKO 10:24 


Nekuti zvinobatsirei munhu, kana akawana nyika yose, 
akarashikirwa nemweya wake? Kana kuti munhu 
uchapei kuti chive muripo wemweya wake? MAKO 8:36-37 


Anoda sirivha, haangagutswi nesirivha; naiye unoda 
zvakawanda, haane zvibereko; naizvozvowo hazvina 
maturo. MUPARIDZI 5:10 


Isai pfungwa dzenyu pazvinhu zviri kumusoro, kwete 
pazvinhu zvenyika. VAKOROSE 3:2 


Asi uMwari nekugutsikana ndiwo mubairo mukuru; 
Nekuti hatina kuuya nechinhu panyika, uye hatigoni 
kubuda nechinhu; uye kana tine chikafu nezvekufuka 
tichagutsikana neizvozvi. 1 TIMOTI 6:6-8 


Regai kuvimba nokumanikidza, Regai kuzvikudza 
pamusoro pokupambara; Kana fuma ichiwanda, regai 
kuinamatira nomoyo. PISAREMA 62:10 


Wakaba ngaarege kubazve; asi zviri nani kuti 
atambudzike achibata chinhu chakanaka nemaoko, 
kuti ave nechaangapa unoshaiwa. VAEFESO 4:28 


Tengesai zvamunazvo mupe varombo zvipo; muzviitire 
zvikwama zvisingasakari, fuma kumatenga isingaperi, 
kusina mbavha ingasvika kana zvipfukuto zvingaodza. 
Nekuti pane fuma yenyu, ndipo pachavawo nemoyo 
yenyu. RUKA 12:33-34 


Asi kana uchiita basa rerudo, ruoko rwako rweruboshwe 
ngarurege kuziva zviri kuitwa neruoko rwako rwerudyi, 
kuti kuita kwako basa rerudo kuve pakavanda; 

uye Baba vako vanoona pakavanda vachakuripira 
pachena. MATEU 6:3-4 


Akakomborerwa ane hanya navarombo; Jehovha 
achamurwira panguva yokutambudzika. PISAREMA 41:1 


Tongerai mhaka dzavarombo nenherera; Ruramisirai 
vanotambudzika navanoshayiwa. PISAREMA 82:3 


Anovimba nefuma yake, achawa; Asi vakarurama 
vachanaka sedavi. ZVIREVO 11:28 


Mumwe ariko anozviti ndiri mufumi, kunyange asina 
chinhu; Mumwe ariko unozviti ndiri murombo, asi ane 
fuma zhinji. ZVIREVO 13:7 


Anoshora wokwake, anotadza; Asi ane tsitsi navarombo, 
ane mufaro. ZVIREVO 14:21 


Anonzwira varombo tsitsi, anoposana najehovha; uye 
chaakapa, uchamuripirazve. ZVIREVO 19:17 


Zita rakanaka rinofanira kusanangurwa kupfuura fuma 
zhinji; Uye kudikamwa kupfuura sirivha nendarama. 
ZVIREVO 22:1 


Ane moyo munyoro acharopafadzwa; nekuti anopa 
varombo zvokudya zvake. ZVIREVO 22:9 


Anopa varombo, haangazoshaiwi; Asi anotsinzina meso 
ake, achatukwa kuzhinji. ZVIREVO 28:27 


